กทพ. ยกเว้นการเก็บค่าผ่านทางพิเศษ 3 สายทาง วันที่ 5 ธ.ค. 65 และ วันที่ 10 ธ.ค. 65 ตั้งแต่เวลา 00.01 - 24.00 น.
การทางพิเศษแห่งประเทศไทย (กทพ.) แจ้งว่า ในวันจันทร์ที่ 5 ธันวาคม 2565 วันคล้ายวันพระบรมราชสมภพของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และวันเสาร์ที่ 10 ธันวาคม 2565 วันรัฐธรรมนูญ ซึ่งเป็นวันหยุดราชการประจำปี ตามประกาศสำนักนายกรัฐมนตรี กมพ. ได้ยกเว้นการเก็บค่าผ่านทาง รวม 3 สายทาง ประกอบด้วยทางพิเศษเฉลิมมหานคร (ทางด่วนขั้นที่ 1) จำนวน 19 ด่าน ทางพิเศษศรีรัช (ทางด่วนขั้นที่ 2) จำนวน 31 ด่าน และทางพิเศษอุดรรัถยา (บางปะอิน-ปากเกร็ด) จำนวน 10 ด่านตั้งแต่เวลา 00.01 น. ถึงเวลา 24.00 น. ทั้งนี้ มาตรการดังกล่าวเป็นไปตามที่ กทพ. บริษัททางด่วนและรถไฟฟ้ากรุงเทพ จำกัด (มหาชน) (BEM) และบริษัททางด่วนกรุงเทพเหนือ จำกัด (NECL) ร่วมปฏิบัติตามเงื่อนไขสัญญาสัมปทานโครงการระบบทางด่วนขั้นที่ 2 (ทางพิเศษศรีรัชรวมถึงส่วน D) และสัญญาโครงการทางด่วนสายบางปะอิน-ปากเกร็ด (ทางพิเศษอุดรรัถยา) ฉบับแก้ไขใหม่ เพื่อเป็นการอำนวยความสะดวกในการเดินทางของประชาชน ในวันหยุด